Document ID: /roh_data/filtered/fineweb-2-filterrobots_roh.jsonl.gz/6795

Il deputà Maurus Tomaschett da la PCD aveva dumandà la regenza, sch’il turissem grischun saja avunda digital. D’ina vart las destinaziuns turisticas, ed alura era ils possessurs d’abitaziuns. Quai en vista a las plattafurmas da reservaziuns che daventian adina pli impurtantas.
Las destinaziuns decidan sezzas
Per la regenza grischuna è la digitalisaziun ina schanza per il turissem grischun. Ed i saja da nizzegiar ils avantatgs da questas midadas nua che pussaivel. Mintga destinaziun decidia, cun tge interpresas e cun tge plattafurmas da reservaziuns ch’ellas lavurian ensemen.
Ina dumonda da la strategia
Ina decisiun strategica stoppian era las interpresas d’alloschament prender, cun eleger las vias per offrir lur abitaziuns e chombras. E tgi che guntgeschia d’esser online, desistia d’in chanal da distribuziun global. Quai scriva la regenza grischuna en sia resposta a la dumonda dal deputà Maurus Tomaschett.
RR novitads 12:00